羅屋係一間中型村屋，面積大約120平方米，屋頂疊瓦舖蓋，係典型「三間兩廳」嘅傳統民居，中央正廳係一間，係全屋嘅核心，供奉祖先神位，同兩側建有閣樓嘅房間合組成「三間過」嘅格局，佈局左右對稱，有明顯嘅中軸線，房間係工作間同睡房，而閣樓就用作貯物同畀細路瞓覺。為咗防盜，間屋嘅窗唔多，廳外同大門之間有用嚟做採光同透氣嘅天井，天井兩側建有遮蓋嘅「廊」用做廚房同雜物間。